**НАРОДНО ЧИТАЛИЩЕ „ ПРОБУДА – 1909 Г.” с. БРЕСТОВО, ОБЩ. ЛОВЕЧ**

**О Т Ч Е Т**

**За дейността на читалището през 2021 год.**

1. **Актуално състояние на читалището като сдружение и културен център с материално-технически възможности за предоставяне на услуги:**

* Попълване, сканиране и копиране на документи, безплатно, като услуга за населението;
* Предоставяне на свободен достъп до интернет в сградата на читалището;
* Предоставяне на компютър за ползване от посетителите;
* В библиотеката на читалището е обособен кът за читалня, в който посетителите могат да четат книги, периодичен печат, документи и да разглеждат снимков материал.
* **Брой регистрирани членове, събран членски внос.**

В читалище „ Пробуда – 1909г.” има регистрирани 76 члена.

За отчетния период е събран членски внос от 55 члена в размер на 176.00 лева.

* **Брой посетители на предоставяни от читалището услуги.**

През 2021 год. читалището е предоставило услуги на 165 бр. посетители.

* **Проведени събрания – общи и на настоятелството.**

Проведено е едно заседание на Проверителна комисия.

Проведено е едно общо събрание за отчитане дейността на читалището през 2021 год.

Проведени са четири заседания на Настоятелството.

* **Извършена пререгистрация на читалището в определения от ЗНЧ срок.**

Читалището е пререгистрирано с нов мандат 2020 г.- 2023 г с вписване в Търговски регистър и регистър на ЮЛНЦ, както и с актуализирана информация в Удостоверение на Министерството на културата под № 2518/ 08.09.2020г : Настоятелство: Христина Богданова – Председател, Радка Вълчева Найденова – член, Мария Тинкова Денчева- член

Проверителна комисия: Веса Димитрова Илиева, Павлина Иванова Петрова, Маргарита Христова Ботева.

Секретар на читалището Мая Асенова Миленкова

**Субсидирана численост на читалището в предходната година.**

За 2021 год. субсидирана щатна бройка – 0,75

* **Общ бюджет на читалището за предходната година.**

Бюджетът на читалището през 2021 год. е в размер на 10 416.78 лева., в т. ч. Държавна субсидия – 8 791.50 лв., членски внос – 176.00 лв., финансова подкрепа от Община Ловеч за отопление на СИК по време на избори– 200.00 лв. и финансова подкрепа от Министерство на културата за закупуване на книги – 1 249.28 лева.

* **Материално-техническа база на читалището. Наличие на обществено достъпен сграден фонд и помещения за читалищна дейност, с осигурен физически достъп за хора с увреждания. Наличие на технически средства и интернет. Закупена нова техника.**

Двуетажна масивна сграда с обща площ 480м2, салон 300 места, стая за провеждане на мероприятия и празници 40 места, библиотека на втория етаж оборудвана със стелажи за фонда, маси, столове, хранилище и две компютърни конфигурации.

Няма осигурен достъп на хора с увреждания.

Разполагаме с една компютърна конфигурация, принтер и скенер закупени през 2008 год. от МК по допълваща субсидия предоставени за ползване от местната общност и нов компютър за нуждите на читалището.

Има прекаран интернет в библиотеката.

През 2020 год. е закупен един компютър в комплект с клавиатура и мишка.

* **Управленческа инициатива при стопанисване на читалищната собственост и набиране на собствени приходи.**

Настоятелството и членовете се грижат за поддържане на читалищната сграда. Секретаря на читалището редовно събира членския внос, единствен източник на средства за читалището.

* **Участия на работещите в читалищата в обучения за повишаване на квалификацията, работни срещи, дискусии и други форми за развитие на капацитета на служителите.**

Секретаря на читалището участва в тридневно изнесено обучение на тема: „Повишаване капацитета на читалищата в новите епидемични условия“ организиран от Сдружение „Плевенски обществен фонд – читалища“, което се проведе от 1 до 4 юни 2021 г.

* **Наложени санкции на читалището по чл. 31,32 и 33 от Закона за народните читалища.**

През 2021 год. няма наложени санкции на читалището.,

1. **Дейност на читалището в предходната година:**

* **Осъществена библиотечно-информационна дейност, отговаряща на изискванията на чл.37 от Закона за обществените библиотеки, включително набавени нови информационни източници (книги, периодични издания и др. материали), брой обслужени читатели, степен на автоматизиране на библиотечните процеси.**

Библиотеката към читалището притежава библиотечен фонд – 6 168 регистрирани единици.

През годината имаме 19 читатели, от тях 5 деца. Зает библиотечен фонд 329 единици. Посещения 110 от тях за дома 95 в читалнята 15.

Автоматизация на библиотеката няма.

В библиотеката се събират и съхраняват предоставените дарения / книги, вестници, списания, снимков материал от миналото на читалището и селото./

Читалищната библиотека е вписана в регистъра на обществените библиотеки и получи УДОСТОВЕРЕНИЕ № 589/2016-07-20

* **Нематериално културно наследство – съхраняване и предаване на традиционна култура, участие в националната система „Живи човешки съкровища – България”.**
* няма
* **Езикови школи, клубове, кръжоци, ателиета, студиа, курсове по изкуства, математика, природни и хуманитарни науки, информационни технологии, краеведска и издателска дейност и др.**

Имаме временен клуб през зимния сезон „ Сръчни ръце – чевръсти пръсти”. Занимаваме се със споделяне на готварски рецепти, плетене, изработване мартеници и др.

И през 2021 г. продължи събирането на снимков материал от миналото.

* **Поддържане и доказани изяви на художествени състави.**

Към читалището има женска певческа група „ Брестовянки” за автентичен фолклор. След двугодишно прекъсване, през 2021 г. групата има изяви на фолклорен събор „Девет песни от извора“ (05.09.2021 г. с. Деветаки, общ. Ловеч), онлайн участие в XIX национален събор за автентичен фолклор „От извора – 2021г.“ с. Труд. и в местни празници в селото.

* **Създаване и обновяване на колекции с културни ценности (при наличие на такива, в съответствие със Закона за културното наследство).**

Читалището поддържа във фоайето етнографски кът, който представя местната мъжка и женска носия и бита на населението.

* **Организиране и участие в празници, фестивали, събори, изложби, творчески вечери, граждански инициативи, спортни занимания и др.**

Читалището е единствената културна институция в населеното място. През 2021 година реализира годишната си програма за развитие на читалищната дейност, съобразена с потребностите на местната общност.

Всички мероприятия бяха проведени съобразно изискванията на МЗ, във връзка с усложнената епидемична обстановка.

**Читалищни събития и прояви през 2021 год.:**

1. Месец януари:

* По случай Бабинден на 21.01.2021г. бяха връчени подаръци и грамоти на най-възрастната и най-младата баба в с. Брестово.
* Стартира инициативата „Дюкянче за размяна на семена и разсад“, която продължи до края на месец май. На специално място в читалището, желаещите споделяха с другите градинари свои семена и растения. В своеобразната „банка“ се обменяха както традиционни, така и екзотични растения. С тази инициатива читалището подпомогна обмяната на опит между градинарите и стимулира разпространението на цветя, които направиха селото по-красиво и привлекателно.

1. Месец Февруари:

* Читалището инициира и осъществи обща поръчка на градински семена по каталог на „Вестник за градината“, чийто едногодишен абонамент бе подарен на читалището от дарители,
* По случай Деня на лозаря на 14 февруари се състоя празнично хоро, символично зарязване на лози и поздравително посещение на единственият именник в село Брестово,
* На 19-ти февруари читалището организира посещение до Къкринското ханче и поднасяне на цветя на паметника на Васил Левски.
* На 20 - 21 февруари в читалището се състоя обучение по облагородяване на дървета, водено от популярния в интернет пространството Христо Иванов – Ашламинатора и гост – не по-малко популярния Веселин Орешков. Обучението посетиха заинтересовани овощари от цяла северна България.
* На 27-ми февруари проведеното Общо събрание на читалището прерасна в празник, на който Баба Марта раздаде мартенички на всички присъстващи, а деца от селото изпълниха рецитал от песни и стихотворения.

1. Месец Март:

* По случай Деня на самодееца и Баба Марта бяха изработени мартеници, които оформиха красива тематична изложба в централното фоайе на читалището.
* По случай 3-ти Март - Освобождението на България от османско робство, бяха положени цветя на паметната плоча на Стойчо Иванов Мазлев- четник в четата на Хаджи Димитър обесен през 1868 г.
* На 8- ми Март двора на читалището се превърна в сборен пункт за жените от селото. За всяка от тях имаше цвете и почерпка. Състоялата се изложба от снимки и кратки биографии на известни жени, имаше за цел да повдигне духа и да ни вдъхне смелост за преодоляване на трудния период, в който Ковид 19 взимаше жертви ежедневно.

Скъп гост на събитието беше г-жа Корнелия Маринова кмет на град Ловеч.

* От 25-ти до 31-ви март в централното фоайе на читалището посетителите разглеждаха и четяха творби на Чудомир изложени във витрината „131 години от рождението на Чудомир – Димитър Христов Чорбаджийски“

1. Месец Април:

* На 4-ти април организирано засадихме цветя в двора на читалището,
* От 10-ти до 17-ти април в централното фоайе имаше витрина посветена на Леонардо да Винчи, в която, освен биографични данни, бяха включени най-известните му картини и изобретения,
* На 18-ти април по случай Международния ден за опазване на паметниците на културата засадихме цветя в двора на Православния храм „Св. Великомъченик Георги“, намиращ се в село Брестово,
* По случай Възкресение Христово на 28 април се състоя Великденска трапеза с изложба от домашно приготвени козунаци, пити, краваи и боядисани яйца измайсторени от сръчните ръце на брестовските жени.

1. Месец Май

* На 6-ти май по случай народния празник Гергьовден, за посетителите на читалището бяха украсени гергьовденски люлки, които се превърнаха в забавление за малки и големи,
* На 6-ти май в двора на читалището се отпразнува детски рожден ден. Всички деца получиха скицници за рисуване осигурени от дарител.

Читалището покани като специален гост на празника млада любителка на птиците, която разказа на децата колко е важно в периода след зимата да се осигури питателна храна на птичките, раздаде им по една мрежичка атрактивна храна за птички и помогна на децата да окачат храната по дърветата и храстите в двора на читалището.

* На 11-ти май по случай празника на град Ловеч се състоя сбирка с почерпка, песни и народни танци,
* На 24-май по случай Денят на светите братя Кирил и Методий, на българската азбука, просвета и култура, двора на читалището се огласи чрез музикална уредба от празнична програма, включваща огласени текстове и стихове, песни и музика възпяващи българската книжовнина. Лекция за случая изнесе дългогодишният преподавател доц. Д-р Георги Петров,
* На 29-ти май по случай изминалите 78 години от екзекуцията на трима партизани в землището на село Брестово се проведе тържествено поднасяне на цветя на техния паметник в центъра на селото, съпроводено от лиричен разказ за събитието и рецитал от стихове,
* На 30-ти май по случай предстоящия Ден на детето в читалището се проведе „Детска работилничка за торти“ със специален гост майстор-сладкар Силвия Стефан Колева от сладкарска къща „Шоколадница“.

1. Месец Юни

* Участие в тридневно изнесено обучение на тема „Повишаване капацитета на читалищата в новите епидемични условия“ организирано от Сдружение Плевенски обществен фонд – читалища“ и проведено 01.06 – 04.06.2021 г.
* Бяха поканени читателите на библиотеката да разгледат новите книги доставени по програма от Министерството на културата за предоставяне на финансова подкрепа за реализация на проект с рег. № 76-00-2052/17.03.2021 г. по програма „Българските библиотеки – съвременни центрове за четене и информираност“ за 2021 г.
* Витрина по случай 160 години от издаването на сборника „Български народни песни“ събрани от братя Миладинови беше наредена в централното фоайе на читалището за периода 22 – 28.06.2021 г.
* На 24-ти юни по случай народния празник Еньовден организирано беше посрещнат изгрева на вр. Чуката в близост до селото, а в двора на читалището жените преминаха през еньовденски венец и пиха билков чай за здраве през годината.
* На 29-ти юни по случай Петровден, който е традиционен за селото празник, беше организирана празнична трапеза с народна музика и танци. Гост на празника беше г-жа Корнелия Маринова, кмет на град Ловеч.

1. Месец Юли

* На 6-ти юли по случай 69-тата годишнина на Асен Сираков се проведе детско четене на книжката „Приказка за Ежко Измишльоткин и Къртицата Софица“. След четенето с децата се проведе беседа за приятелството и лъжата.
* На 7-ми юли беше организиран кулинарен ден за деца „Да направим курабийки“
* На 16-ти юли по случай народния празник „Горещници“ беше направена възстановка на обичая „Заклаждане на първата моминска седянка“.
* На 31-ви юли по случай 56-тата годишнина на Дж. Роулинг – автор на поредицата „Хари Потър“ в двора на читалището се проведе карнавал на героите от поредицата.

1. Месец Август

* На 13-ти август читалището организира съвместно наблюдаване на метеоритния дъжд от вр. Чуката в близост до селото. Падащите звезди наблюдаваха и брояха повече от 20 души, жители и гости на Брестово.
* На 15-ти август в двора на читалището се проведе детски рожден ден. Читалището изненада децата с коронки, направени от хартия и изобразяващи различни животни, които всеки оцвети по свой вкус.
* На 19-ти август читалището беше домакин на среща между Сдружение Деветашко плато и жителите на Брестово по проект „Активни граждани в селата“.
* На 21-ви август се проведе творческа среща за деца „Рисуваме любимите си литературни герои“. Рисунките на децата са изложени във фоайето към библиотеката.
* През целия месец август и до средата на месец септември, ежедневно библиотеката беше посещавана от деца, на които читалището предостави следните занимания:

Рисуване на картина по цифри,

Лепене на диамантен гоблен,

Четене и оцветяване на книжки,

Оцветяване на принтирани герои по избор на децата,

Попълване на принтирани тестове по различни учебни предмети,

Разглеждане и четене на детски енциклопедии,

Работа с компютъра за посетители и търсене на интересна за децата информация в интернет,

Импровизирани изяви на сцената на читалището без публика и др.

1. Месец Септември

* На 3-ти септември, при голям интерес, в читалището ще проведе кулинарната демонстрация „Празнична пита от А до Я“
* На 4-ти септември беше сформирана детска театрална група, която проведе първите си репетиции по кратката пиеса „Легенда за Брестово“. За съжаление, наложените ограничителни мерки от МЗ възпрепятстваха по-нататъшната работа на групата и представлението пред публика се отложи.
* На 4-ти септември се проведе среща на всички заинтересувани членове и симпатизанти на читалището за обсъждане на възможността НЧ „Пробуда – 1909 г.“ да участва с проект в Културния календар на Община Ловеч за 2022 г. в направлението „Паметни дата“. Въз основа на проведената среща беше изготвен и предаден в Община Ловеч проект „Апостолът на свободата – вдъхновение за бъдещите поколения“.
* На 5-ти септември самодейната певческа група към читалището „Брестовянка“ участва във фолклорния събор „Девет песни от извора“ в с. Деветаки.
* Две от песните на СПГ „Брестовянка“ бяха записани във видеоклип и изпратени за онлайн участие в XIX национален събор за автентичен фолклор „От извора – 2021г.“ с. Труд
* В периода 10 – 17 септември жителите и гостите на село Брестово бяха поканени да се включат онлайн в „Преброяване 2021“, като за това им беше предоставен компютъра за посетители в читалището и напътствия от секретаря. От поканата се възползваха 8 домакинства.
* В периода 1 – 16-ти септември в централното фоайе на читалището беше наредена витрина посветена на освобождението на Ловеч от османско владичество „Битката при Ловеч 1 – 3.09. 1877 г.“
* На 24-ти септември се проведе демонстрация и дегустация на испанското национално ястие тортиля и българското родопско ястие пататник.
* На 25-ти септември в читалището се проведе беседа по случай Независимостта на България с лектор младият историк Стилиян Югов.

1. Месец Октомври

* На 1-ви октомври по случай Световния ден на вегетарианците беше изнесена лекция „ Вегетарианците от историята и от днешно време“, която прерасна в беседа за особеностите на вегетарианската кухня. Младо семейство, скоро заселило се в селото, направи кулинарна демонстрация „Кюфтета от леща – от А до Я“.
* На 8-ми октомври в залата за тържества в читалището се проведе представяне на новите книги, които библиотеката към читалището получи по програма на МК „Българските библиотеки – съвременни центрове за четене и информираност“ 2021 г.
* На 16- октомври по повод Празника на художника (18-ти октомври) и 118 години от рождението на българския художник Златьо Бояджиев в читалището беше открита изложба на част от картините му (печат на цветен принтер).

1. Месец Ноември

- През първата седмица на м. ноември беше сформирана бригада от членове и симпатизанти на читалището, която почисти тревните и тротоарните площи от окапалите есенни листа и изникналата трева между плочките,

- През третата седмица на м. ноември беше организирано засаждане на рози, храсти и многогодишни цветя в двора на читалището,

1. Месец Декември

* Раздадохме похвални грамоти и благодарствени писма на най-активните участници в дейностите на читалището;
* Зарадвахме децата с къщичка и пощенска кутия на Дядо Коледа;
* Проведохме кулинарна демонстрация „Дърпана баница от Брестово“
* **Нови дейности, заложени в програмата на читалището, в т.ч. работа по проекти, осъществено сътрудничество с други културни институции.**

Читалището активно участва в реализиране на проект „Оптимизиране центъра на село Брестово“, който е финансиран от Община Ловеч. Дейностите започнаха в края на 2021 г. и ще продължат през 2022 г.

* **Социална политика на читалището, в т.ч. доброволческа дейност; работа с различни възрастови групи; работа с хора с увреждания и осигуряване на достъп на тези хора до дейността на читалището; работа с представители на етнически общности.**

В читалището секретарят извършва копирни услуги, подпомага попълването на документи за социално подпомагане и всичко това доброволно, което е в помощ на възрастното население.Предоставяме книги по домовете на хората с увреждания.

Читалищните членове редовно подпомагат инициативите на кметството, църковното настоятелство в поддържането чистота в централната част на селото.

1. **Представяне и защита на предложената от всяко читалище програма,в изпълнение на чл. 26а (1) от ЗНЧ, съобразно и посочените в т. Б критерии, включително и разкриване на нови дейности.**

Читалището е представило своята програма за развитие на читалищната дейност в определения срок по чл.26 а/1/ от ЗНЧ.

Заложените дейности през 2021 год. бяха включени в Културния календар на Община Ловеч и реализирани през годината.

Изпълнението на дейностите в програмата са съобразени с потребностите на местната общност.

Отчитаме, че постигнатото не е малко. Може и има възможност да се работи за още по-добри резултати.Ще търсим възможности и за кандидатстване по проекти и програми, с които да обезпечим дейността на читалището.

Председател:……………………………..

/ Христина Йонкова/

Секретар:…………………………………

/ Мая Миленкова/